b"\n_START_ARTICLE_\nHavana\n_START_SECTION_\nHistorie\n_START_PARAGRAPH_\nDet var conquistadoren Diego Velasquez de Cuellar, som i 1515 grundlagde\xc2\xa0den f\xc3\xb8rste by p\xc3\xa5 Cuba. Byen, som l\xc3\xa5 p\xc3\xa5 \xc3\xb8ens sydkyst, fik navnet La Habana, blev i 1519 flyttet til dens nuv\xc3\xa6rende placering. _NEWLINE_Havana var oprindeligt et handelssted og valgtes i 1607 som hovedstad i den spanske koloni Cuba. Byen udviklede sig til at blive den vigtigste havneby i de spanske kolonier i den Nye Verden._NEWLINE_Havana led under fribytteres nedbr\xc3\xa6nding af byen i 1538 samt plyndringer i 1553 og 1555. Storbritannien indtog byen i 1762 og gav den det f\xc3\xb8lgende \xc3\xa5r i bytte for Florida. Efter at have f\xc3\xa5et byen tilbage gjorde spanierne den til den bedst bef\xc3\xa6stede by i Amerika._NEWLINE_Under spiritusforbudstiden i USA i 1920'erne var Havana et popul\xc3\xa6rt feriem\xc3\xa5l for amerikanere; nat- og spilleklubberne overlevede oph\xc3\xa6velsen af spiritusforbuddet, men de fleste blev lukket i 1959 efter den cubanske revolution. Det var i denne periode, de mange amerikanerbiler kom til Cuba, disse biler pr\xc3\xa6ger stadig i dag bybilledet i Havana trods deres efterh\xc3\xa5nden ringe stand._NEWLINE_I det gamle Havana er der bevaret meget af den spanske koloniale arkitektur, og bydelen er p\xc3\xa5 UNESCOs Verdensarvsliste.\n_START_SECTION_\nPlacering\n_START_PARAGRAPH_\nHavana ligger i den nordvestlige del af Cuba og udg\xc3\xb8r en selvst\xc3\xa6ndig provins, Ciudad de La Habana. Byen str\xc3\xa6kker sig vest og sydp\xc3\xa5 fra bugten Bahia de la Habana._NEWLINE_Byen gr\xc3\xa6nser op til Floridastr\xc3\xa6det mod nord og til provinsen La Habana i alle andre retninger."